5 aangekeer vir onwettige wapens, ammunisie | Netwerk24
05 Junie 2020 16:27
Een van die vuurwapens en van die patrone waarop die polisie beslag gelê het. Foto: SAPD
Kapt. Nqobile Gwala, polisiewoordvoerder, sê 'n 41-jarige man is Vrydag in die Fakazi-woongebied in Illovu in hegtenis geneem nadat sy huis deursoek is en polisiebeamptes op 'n pistool, 'n tuisgemaakte haelgeweer, ammunisie en 'n windbuks beslag gelê het.
" 'n 25-jarige man is in dieselfde omgewing by 'n ander huis aangekeer nadat ook hy 'n pistool met ammunisie by hom gehad het. Albei verdagtes sal in die hof in Amanzimtoti op aanklagte van die besit van onwettige vuurwapens en ammunisie verskyn," sê Gwala.
In nog 'n klopjag het lede van die polisie se taakspan in King Cetshwayo drie mans tussen die ouderdomme van 27 en 36 jaar met ongelisensieerde vuurwapens betrap.
Hulle is Donderdag in die Ezimpongo- en Embizimbelwe-gebiede in Gingindlovu in hegtenis geneem.
"Die mans het twee rewolwers en 'n tuisgemaakte geweer by hulle gehad. Daar is ook op 74 rondes ammunisie beslag gelê. Hulle sal in die landdroshof in Mtunzini op 'n aanklag van die onwettige besit van vuurwapens en ammunisie verskyn," sê Gwala.
Lt.genl. Khombinkosi Jula, provinsiale polisiekommissaris, het die inhegtenisnemings verwelkom en die mense van die provinsie die versekering gegee dat dié soort operasies meer gereeld in die voorkoming van misdaad sal plaasvind.